Un total de 540 joves han presentat 180 bibliotràilers al 6è Concurs de Booktrailers, organitzat conjuntament per l'espai Lletra de la Universitat Oberta de Catalunya (UOC) i el Departament de Cultura, a través del Servei de Biblioteques de Catalunya.
Aquesta tarda, a les 17 hores, es lliuraran els premis en cinc categories a la Biblioteca Joan Fuster: al millor vídeo, al millor guió, al més creatiu, el millor bibliotràiler de temàtica fantàstica i, com a novetat enguany, la categoria al bibliotràiler més votat per les biblioteques.
L'acte estarà conduit per la presentadora de l'informatiu juvenil InfoK, Laia Servera.
Aquest concurs, adreçat a joves d'entre 12 i 18 anys, té per objectiu promoure la lectura entre els joves i animar als adolescents a difondre els seus llibres preferits a través de vídeos curts que enganxin, realitzats per equips i mitjançant qualsevol tècnica audiovisual, des del rodatge amb actors a una vídeo-animació.
Hi ha participat 540 joves de 55 centres educatius, en col·laboració amb 37 biblioteques públiques d'arreu de Catalunya.
El jurat del concurs l'han format professionals vinculats en l' àmbit de la llengua, la literatura i les biblioteques i el món audiovisual: la responsable del projecte LletrA i de nous Projectes a la Universitat Oberta de Catalunya, Teresa Fèrriz; el cap del Servei de Biblioteques del Departament de Cultura, Josep Vives; la professora titular de la Universitat de València, Gemma Lluch; el crític de cinema Àlex Gorina; Anna Rosell, especialista de la Coordinació Territorial del Servei de Biblioteques de Catalunya, i finalment la periodista i productora audiovisual Anna Homs.
Per presentar-se al concurs, els joves han hagut de crear grups de treball de dos a quatre participants, triar un llibre de qualsevol gènere que els agradi o emocioni, perfilar un guió i fer-ne la producció.
El vídeo sobre la lectura es grava amb mòbil o càmera, i s'edita.
Un cop acabat el vídeo, l'han hagut de penjar a Youtube o a Vimeo.
Els membres dels equips guanyadors s'enduran una càmera d'acció, un lot de llibres i un diploma acreditatiu.
A més a més, tots els finalistes rebran com a premi, el mateix dia de l'acte, l'experiència de poder realitzar un taller de guió audiovisual a càrrec de la periodista, comunicadora i presentadora de televisió Elisabet Carnicé.
Novetat 2020: formació i tallers de bibliotràilers a les biblioteques
Amb la idea de fomentar la participació i incidir en l'aprenentatge de l'elaboració dels tràilers de llibres, s'han realitzat durant els mesos de novembre i desembre de 2019, 12 tallers de tràilers de llibres a diferents biblioteques de Catalunya amb la participació d'escoles o usuaris de les mateixes biblioteques.
Dos dels tallers es van impartir a mestres amb la idea d'oferir-los recursos per començar a treballar a l'aula aquest nou format audiovisual.
En total unes 200 persones han participat en els tallers oferts per les biblioteques i algunes d'elles després s'han presentat al concurs amb les seves obres audiovisuals.
En els darrers anys els bibliotràilers han esdevingut un recurs i una metodologia de treball cada vegada més utilitzada entre el professorat a molts centres educatius a través de la qual els permet treballar diferents aspectes del currículum escolar.
El concurs d'aquest any ha superat el nombre de bibliotràilers presentats i també compta amb moltes més escoles participants.